Document ID: 32009R0542

UREDBA KOMISIJE (ES) št. 542/2009
z dne 23. junija 2009
o začetku razpisnega postopka za pomoč za zasebno skladiščenje oljčnega olja
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (1) ter zlasti člena 43(a), (d) in (j) v povezavi s členom 4 Uredbe,
ob upoštevanju naslednjega:
(1)
Člen 33 Uredbe (ES) št. 1234/2007 določa, da se Komisija lahko odloči, da pooblasti organe, ki dajejo zadostna jamstva in so jih odobrile države članice, da sklenejo pogodbe za skladiščenje oljčnega olja, ki ga tržijo, kadar gre za hude motnje na trgu v nekaterih regijah Skupnosti.
(2)
V Španiji in Grčiji, ki skupaj proizvedeta več kot dve tretjini oljčnega olja, proizvedenega v EU, je povprečna cena oljčnega olja, zabeležena na trgu v obdobju iz člena 4 Uredbe Komisije (ES) št. 826/2008 z dne 20. avgusta 2008 o skupnih pravilih za dodelitev pomoči za zasebno skladiščenje za nekatere kmetijske proizvode (2), pod ravnijo iz člena 33 Uredbe (ES) št. 1234/2007, kar povzroča resne motnje na trgih teh držav. Poleg tega je opaziti resne motnje na trgih v Italiji, Franciji in na Portugalskem, saj zaradi pričakovanega znižanja cen trgovci odlagajo vse nakupe, ki niso nujni takoj.
(3)
Člen 31 Uredbe (ES) št. 1234/2007 določa, da se pomoč za zasebno skladiščenje lahko dodeli za oljčno olje in da Komisija določi pomoč vnaprej ali z razpisnim postopkom.
(4)
Uredba (ES) št. 826/2008 določa skupna pravila za izvajanje sheme pomoči za zasebno skladiščenje. V skladu s členom 6 navedene uredbe se razpisni postopek začne v skladu s podrobnimi pravili in pogoji iz člena 9 navedene uredbe.
(5)
Največjo skupno količino, ki se lahko dodeli za pomoč za zasebno skladiščenje, je treba določiti na taki ravni, da bo v skladu z analizo trga prispevala k stabilizaciji trga.
(6)
Za olajšanje upravnega in nadzornega dela v zvezi s sklepanjem pogodb je treba določiti najmanjšo količino proizvoda za vsako ponudbo.
(7)
Treba je določiti varščino za zagotovitev, da bodo izvajalci izpolnili svoje pogodbene obveznosti in da bo imel ukrep želeni učinek na trgu.
(8)
Glede na spreminjanje razmer na trgu v tekočem tržnem letu in napovedi za prihodnje tržno leto se Komisija lahko odloči, da skrajša trajanje pogodb, ki se izvajajo, in ustrezno prilagodi raven pomoči. To možnost je treba vključiti v pogodbo, kot je določeno v členu 21 Uredbe (ES) št. 826/2008.
(9)
V skladu s členom 12(3) Uredbe (ES) št. 826/2008 je treba določiti obdobje, v katerem države članice obvestijo Komisijo o vseh veljavnih ponudbah.
(10)
Upravljalni odbor za skupno ureditev kmetijskih trgov ni dal svojega mnenja v roku, ki ga je določil njegov predsednik -
SPREJELA NASLEDNJO UREDBO:
Člen 1
Vsebina
1. Začne se razpisni postopek, da se določi raven pomoči za zasebno skladiščenje iz člena 31(1)(b) Uredbe (ES) št. 1234/2007 za kategorije oljčnega olja iz Priloge k tej uredbi in točke 1 Priloge XVI k Uredbi (ES) št. 1234/2007.
2. Največja skupna količina, ki se lahko dodeli za pomoč za zasebno skladiščenje, je 110 000 ton.
Člen 2
Veljavni predpisi
Če s to uredbo ni drugače določeno, veljajo določbe Uredbe (ES) št. 826/2008.
Člen 3
Oddaja ponudb
1. Podobdobje za oddajo ponudb v odgovor na prvi delni javni razpis se začne 1. julija 2009 in konča 6. julija 2009 ob 11.00 po bruseljskem času.
Podobdobje za oddajo ponudb v odgovor na drugi delni javni razpis se začne prvi delovni dan po izteku prejšnjega podobdobja in konča 16. julija 2009 ob 11.00 po bruseljskem času.
2. Ponudbe se nanašajo na obdobje skladiščenja 180 dni.
3. Vsaka ponudba zajema najmanjšo količino najmanj 50 ton.
4. Kjer izvajalec sodeluje v razpisnem postopku za več kakor eno kategorijo olja ali kadi za olje, ki so na različnih naslovih, mora predati ločeno ponudbo za vsak primer posebej.
5. Ponudbe je mogoče vložiti samo v Španiji, Italiji, Grčiji, Franciji in na Portugalskem.
Člen 4
Varščine
Ponudnik položi varščino v višini 50 EUR za tono oljčnega olja, zajetega v ponudbi.
Člen 5
Skrajšanje pogodbenega obdobja
Komisija se lahko na podlagi razvoja na trgu oljčnega olja in obetov za prihodnost v skladu s postopkom iz člena 195(2) Uredbe (ES) št. 1234/2007 odloči, da skrajša trajanje pogodb, ki se izvajajo, in ustrezno prilagodi raven pomoči. Pogodba z izbranim ponudnikom vključuje sklicevanje na to možnost.
Člen 6
Obveščanje Komisije o ponudbah
V skladu s členom 12 Uredbe (ES) št. 826/2008 države članice Komisijo obvestijo o vsaki veljavni ponudbi posebej v 24 urah po izteku vsakega razpisnega podobdobja iz člena 3(1) te uredbe.
Člen 7
Začetek veljavnosti
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 23. junija 2009

Labels: 17
19
3
6
18